હા, અત્યાર સુધીમાં શાળામાં ઘણા મિત્રો બની ગયા હતા પણ તેમાંથી સંજય અને કિશોર સાથે ખાસ મિત્રતા થઈ હતી. જોકે કિશોરને મમ્મી ઉપરાંત બે મોટી બહેનો પણ હતી જે તે સમયે કદાચ કૉલેજમાં હતી. માટે તેને ઘણા બંધનો રહેતા. જ્યારે હું અને સંજય આઝાદ પંખીની જેમ રહી શકતા. આ વર્ષે અમારા વર્ગ શિક્ષિકાનું નામ શ્રીમતી લલિતા બહેન હતું. તેઓ સ્વભાવે થોડાક કડક હતા. માટે ચિત્ર એવું બનતું હતું કે ગીતા બહેન જેવા પ્રેમાળ શિક્ષિકામાંથી શિસ્ત આગ્રહી લલિતા બહેન આવ્યા અને બંદા તો મિત્રોની સોબતમાં થોડાક વધારે બિન્દાસ બન્યા હતાં. આ વખતે ઘરે ખબર પહોંચાડનારા ગીતા બહેન નહિ માટે થોડીક વધારે મોકળાશ અનુભવાતી હતી. જો કે બેસવાનું હજુ પહેલી પાટલી પર જ હતું, પરંતુ આ વખતે વચ્ચેના વિભાગમાં નહિ પણ દરવાજા બાજુના વિભાગની પહેલી પાટલી પર બેસવાનું હતું માટે સતત શિક્ષકની નજરમાં આવતા નહિ અને તોફાન-મસ્તી થોડા વધી ગયા.